सिर्फ आर्ट वर्क बनाना ही काफी नहीं होता। इसको डिस्प्ले करना भी जरूरी है। ऐसा करने से ही दूसरों तक वह बात पहुंचती है, जो आर्टिस्ट अपने आर्ट वर्क के जरिए बताना चाहता है। साथ ही इससे पहचान भी बनती है। फिर चाहे यह आर्टिस्ट प्रोफेशनल हो या फिर स्टूडेंट्स। कुछ इसी मकसद से आर्ट वर्क बनाने के साथ डिस्प्ले करते हुए नजर आए सेक्टर-10 के गवर्नमेंट कॉलेज ऑफ आर्ट के स्टूडेंट्स। कोई आर्ट वर्क कंपलीट कर उसे डिस्प्ले करने की तैयारी में था तो कई स्टूडेंट्स ऐसे भी थे जो वर्क को डिस्प्ले करके, दूसरे आर्ट को बनाने की तैयारी कर रहे थे। इन स्टूडेंट्स से बात की तो कहने लगे- जब तक डिस्प्ले नहीं करेंगे तब तक न हमें पहचान मिलेगी और न ही हमारी सोच के बारे में किसी को पता चलेगा। इसके अलावा हमें आगे बढ़ने की मोटिवेशन भी मिलेगी। साथ ही यह जान पाएंगे कि लोगों को हमारा आर्टवर्क कैसा लगा।